**AIŠKINAMASIS RAŠTAS**

**DĖL KLAIPĖDOS MIESTO SAVIVALDYBĖS TARYBOS 2015 M. liepos 31 D. SPRENDIMO NR. T2-203 „DĖL SAVIVALDYBĖS BŪSTO IR SOCIALINIO BŪSTO NUOMOS TVARKOS APRAŠO PATVIRTINIMO“** **PAKEITIMO**

**1. Sprendimo projekto esmė, tikslai ir uždaviniai.**

Sprendimo projektu teikiamas tvirtinti naujos redakcijos Savivaldybės būsto ir socialinio būsto nuomos tvarkos aprašas yra parengtas, atsižvelgiant į Rekomendacijų, pateiktų centralizuoto vidaus audito skyriaus 2016 m. balandžio 29 d. ataskaitoje Nr. CVAS-A-09-01 „Savivaldybės gyvenamųjų patalpų nuomos administravimo vertinimas“, įgyvendinimo priemonių planą, patvirtintą Klaipėdos miesto savivaldybės administracijos direktoriaus 2016 m. gegužės 13 d. įsakymu Nr. AD1-1533 (toliau- Rekomendacijų planas).

**2. Projekto rengimo priežastys ir kuo remiantis parengtas sprendimo projektas.**

Parengtame naujos redakcijos Savivaldybės būsto ir socialinio būsto nuomos tvarkos apraše (toliau - Tvarkos aprašas):

1. išplėstas teisės aktų, kuriais vadovaujantis parengtas Tvarkos aprašas, sąrašas;
2. patikslintas asmenims ir šeimoms, laukiančioms paramos būstui išsinuomoti savivaldybėje sudarytame sąraše, laikinai nuomai suteikiamo būsto pavadinimas - Tvarkos aprašo Bendrojoje dalis papildyta Laikino būsto apibrėžimu;
3. Tvarkos aprašas papildytas naujais skyriais „Savivaldybės būsto fondo, socialinio būsto, kaip savivaldybės būsto fondo dalies, ir laikino būsto sąrašai“ bei „Laikino būsto nuoma“;
4. papildytas Tvarkos aprašo skyrius „Savivaldybės būsto nuoma“, išvardinant šiame skyriuje likusio tuščio, tinkamo naudoti pagal tiesioginę paskirtį savivaldybės būsto nuomos atvejus ir nurodant visų savivaldybės būstui priskiriamų gyvenamųjų patalpų rūšių nuomos tvarką;
5. numatomas pripažinto netinkamu gyventi tuščio savivaldybės būsto išbraukimas iš savivaldybės būsto sąrašo bei apgyvendintų, pripažintų netinkamais gyventi, savivaldybės būstų nuomos sutarčių keitimas ir nurodyta nuomininkų perkėlimo į kitus tinkamus gyventi būstus tvarka;
6. Tvarkos aprašo VI skyriuje nurodyta savivaldybės būsto nuomos sutarčių sudarymo, apskaitymo tvarka.

Taip pat, atsižvelgiant į senosios redakcijos Tvarkos aprašo taikymo praktiką, numatyta galimybė laikino būsto nuomininkams, praradusiems teisę į socialinio būsto nuomą dėl išaugusių deklaruotų pajamų, likti gyventi laikiname būste, jei jie to pageidauja, pakeičiant nuomos sąlygas ir nuomos sutartis bei taikomo nuomos mokesčio dydį.

 **3. Kokių rezultatų laukiama.**

 Patvirtintus naujos redakcijos Savivaldybės būsto ir socialinio būsto nuomos tvarkos aprašą bus įvykdytas Centralizuoto vidaus audito pateiktų Rekomendacijų plano dalis dėl šio Tvarkos aprašo keitimo.

 **4. Sprendimo projekto rengimo metu gauti specialistų vertinimai.**

Neigiamų specialistų vertinimų negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nėra.

**6. Lėšų poreikis sprendimo įgyvendinimui.**

Sprendimui įgyvendinti lėšų nereikia.

**7. Galimos teigiamos ar neigiamos sprendimo priėmimo pasekmės.**

Nėra.

PRIDEDAMA. Lyginamasis variantas, 10 lapų.

Socialinio būsto skyriaus vedėja Danguolė Netikšienė